Na temelju odredbe članka 14. Zakona o proračunu ("NN", broj: 87/08, 136/12 i 15/15) i odredbe članka 32. stavka 1. alineja 4. Statuta Grada Starog Grada ("Službeni glasnik Grada Starog Grada", broj: 12/09, 3/10, 4/13, 5/13, 6/18), *Gradsko vijeće Grada Starog Grada*, na XXXI. sjednici održanoj dana 18. prosinca 2019. godine *d o n o s i*

***O D L U K U***

***o izvršavanju Proračuna Grada Staroga Grada***

***za 2020. godinu***

 **I OPĆE ODREDBE**

**Članak 1.**

Ovom se Odlukom (u daljnjem tekstu: Odluka) uređuje struktura prihoda, primitaka, rashoda i izdataka Proračuna Grada Staroga Grada za 2020. godinu (u daljnjem tekstu: Proračun) i njegovo izvršavanje, opseg zaduživanja i jamstva, upravljanje javnim dugom te financijskom i nefinancijskom imovinom, prava i obveze korisnika proračunskih sredstava, pojedine ovlasti Gradonačelnika u izvršavanju Proračuna te druga pitanja u izvršavanju proračuna.

 **II STRUKTURA PRIHODA PRORAČUNA I FINANCIJSKOG PLANA PRORAČUNSKIH KORISNIKA**

**Članak 2.**

1. Proračun se sastoji od općeg i posebnog dijela te Plana razvojnih programa.
2. Opći dio Proračuna čini Račun prihoda i rashoda i Račun financiranja.
3. Račun prihoda čine prihodi od poreza, pomoći, prihodi od imovine, prihodi od pristojbi i naknada, ostali prihodi i prihodi od prodaje nefinancijske imovine.
4. Račun rashoda čine rashodi za zaposlene, materijalni rashodi, financijski rashodi, subvencije, pomoći, naknade građanima i kućanstvima, donacije i ostali rashodi, te rashodi za nabavu nefinancijske imovine.
5. U Računu financiranja iskazuju se primici od financijske imovine i zaduživanja te izdaci za financijsku imovinu i otplatu kredita i zajmova.
6. Posebni dio proračuna sastoji se od Plana rashoda i izdataka proračunskih korisnika iskazanih po vrstama, raspoređenih u programe koji se sastoje od aktivnosti i projekata.
7. Rashodi i izdaci Proračuna moraju biti raspoređeni u Proračunu prema propisanim proračunskim klasifikacijama te uravnoteženi s prihodima i primicima.
8. Plan razvojnih programa čine rashodi za nefinancijsku imovinu (investicije), kapitalne pomoći i donacije u slijedeće tri godine, koji su razrađeni po pojedinim programima proračunskih korisnika, po godinama u kojima će rashodi za programe teretiti proračune i po izvorima prihoda za cjelovitu izvedbu programa.

**Članak 3.**

1. Financijski plan proračunskog korisnika čine prihodi i primici po vrstama, rashodi i izdaci za trogodišnje razdoblje raspoređeni u programe, te razvrstani prema proračunskim klasifikacijama te obrazloženje prijedloga financijskog plana i plan razvojnih programa.
2. Proračunski korisnici dužni su dostaviti prijedlog financijskog plana nadležnom proračunu najkasnije do 15. rujna tekuće godine.

 **III IZVRŠAVANJE PRORAČUNA**

1. ***Upravljanje prihodima i izdacima***

**Članak 4.**

1. Sredstva Proračuna osiguravaju se proračunskim korisnicima (u daljnjem tekstu: Korisnici) koji su u Posebnom dijelu Proračuna određeni za nositelje sredstava po pojedinim stavkama.
2. Korisnici smiju proračunska sredstva koristiti samo za namjene koje su određene Proračunom i do visine utvrđene u njegovom Posebnom dijelu.
3. Prihode ostvarene obavljanjem osnovne i ostale djelatnosti na tržištu (vlastiti prihodi), pomoći i donacije Korisnici ne uplaćuju u Proračun, nego koriste za namjene utvrđene financijskim planom.

**Članak 5.**

Korisnici koriste sredstva Proračuna u skladu sa svojim Godišnjim financijskim planom, a po dinamici utvrđenoj mjesečnim planovima.

**Članak 6.**

1. Korisnici moraju pri dogovaranju o uvjetima ispunjenja obveza koje podmiruju iz Proračuna uzimati u obzir ugovorene rokove plaćanja.
2. Korisnici koriste sredstva za plaćanje već izvršenih isporuka i usluga. Dogovaranje avansnog plaćanja (plaćanja predujmom) moguće je do pojedinačnog iznosa od 5.000,00 kuna a poviše tog iznosa na temelju prethodne suglasnosti Gradonačelnika Grada Staroga Grada (dalje u tekstu: Gradonačelnik).
3. Korisnici mogu preuzeti obveze po ugovorima koji zahtijevaju plaćanje u slijedećim godinama, uz suglasnost Gradonačelnika.

**Članak 7.**

Korisnici mogu sklapati ugovore o nabavi robe, obavljanju usluga i ustupanju radova u visini dodijeljenih financijskih sredstava, a u skladu s Godišnjim planom nabave, Zakonom o javnoj nabavi («NN», broj: 120/16) i naputcima koje donosi ministar financija.

1. ***Izvršavanje proračuna***

**Članak 8.**

Proračun se izvršava na temelju Godišnjeg plana za izvršavanje Proračuna, po dinamici utvrđenoj mjesečnim planovima, a u skladu s njegovim likvidnim mogućnostima.

**Članak 9.**

Korisnici su obvezni Gradonačelniku dostaviti Godišnji financijski plan i mjesečnu dinamiku potrebnih sredstava po pojedinim stavkama.

 Sredstva iz stavka 1. ovoga članka dodjeljuju se na temelju raspoloživih sredstava.

1. ***Proračunska zaliha***

**Članak 10.**

1. U Proračunu se utvrđuju sredstva za proračunsku zalihu.
2. Sredstva proračunske zalihe koriste se za nepredviđene namjene za koje u Proračunu nisu osigurana sredstva ili za namjene za koje se tijekom godine pokaže da za njih nisu utvrđena dostatna sredstva jer ih pri planiranju nije bilo moguće predvidjeti.
3. Sredstva proračunske zalihe koriste se za financiranje rashoda nastalih pri otklanjanju posljedica elementarnih nepogoda, epidemija, ekoloških nesreća ili izvanrednih događaja koji mogu ugroziti okoliš i ostalih nepredvidivih nesreća, za izvršavanje sudskih odluka i nagodbi za isplatu naknade i rente te za druge nepredviđene rashode.
4. Sredstva iz stavka 2. i 3. ovoga članka mogu iznositi najviše do 0,50% proračunskih prihoda bez primitka.
5. Sredstva proračunske zalihe planiraju se u iznosu od 100.000,00 kuna.
6. O korištenju sredstava proračunske zalihe, gradonačelnik je dužan svaki mjesec izvijestiti Gradsko vijeće Grada Staroga Grada.

**Članak 11.**

Ako se tijekom proračunske godine, na temelju propisa, smanji djelokrug ili nadležnost Korisnika, zbog čega se smanjuju sredstva, ili ako se ukine Korisnik, neutrošena sredstva za njegove rashode i izdatke prenose se u zalihu Proračuna ili na Korisnika koji preuzme njegove obveze.

1. ***Preraspodjela sredstava***

**Članak 12.**

1. Preraspodjela utvrđenih sredstava na proračunskim stavkama kod proračunskih korisnika ili između proračunskih korisnika može se izvršiti najviše do 5% rashoda i izdataka na proračunskoj stavci koja se umanjuje.
2. Gradonačelnik je obvezan polugodišnje izvijestiti Gradskog vijeće o preraspodjelama iz stavka 1. ovoga članka.

**Članak 13.**

Sredstva koja su Proračunom osigurana za donacije udrugama čija je djelatnost od interesa za Grad Stari Grad raspoređivat će se u skladu s potrebama pojedine udruge, a prema likvidnim mogućnostima Proračuna.

**Članak 14.**

Pogrešno ili više uplaćeni prihodi u Proračun vraćaju se uplatiteljima na teret tih prihoda.

1. ***Privremene mjere***

**Članak 15.**

1. Ako u tijeku godine nastanu nove ili veće obveze za Proračun ili se dogode promjene gospodarskih kretanja te niža naplata prihoda, Gradonačelnik može na prijedlog Jedinstvenog upravnog odjela (dalje u tekstu: Upravni odjel) donijeti privremene mjere ograničenja izvršavanja Proračuna, na način da se zaustavi preuzimanje novih obveza ili produlje ugovoreni rokovi plaćanja.
2. Privremene mjere mogu biti na snazi najviše 45 dana.
3. Ako se za vrijeme provođenja mjera privremene obustave izvršavanja Proračuna Proračun ne može uravnotežiti, Gradonačelnik mora najkasnije u roku do 15 dana od isteka roka za privremenu obustavu izvršavanja Proračuna, predložiti izmjene i dopune Proračuna.
4. Od privremenih mjera izuzimaju se rashodi za obavljanje djelatnosti Grada i Korisnika, a za ostale programske aktivnosti imaju jednakomjerni utjecaj.
5. U tijeku postupka izmjena i dopuna Proračuna Gradonačelnik može, na prijedlog Upravnog odjela ponovno privremeno obustaviti izvršavanje pojedinih rashoda i/ili izdataka.

**Članak 16.**

1. Odluke koje Gradonačelnik predlaže Gradskom vijeću moraju sadržavati financijsku procjenu posljedica za Proračun iz koje mora biti razvidno da li se temeljem predloženog povećavaju ili smanjuju prihodi ili rashodi Proračuna.
2. Ako se tijekom godine usvoje Odluke na osnovu kojih nastaju nove obveze za Proračun, sredstva će se osigurati u Proračunu za slijedeću proračunsku godinu u skladu s trogodišnjim fiskalnim projekcijama i mogućnostima.
3. ***Isplata sredstava***

**Članak 17.**

1. Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja.
2. Odgovorna osoba mora prije isplate provjeriti i potpisati pravni temelj i visinu obveze koja proizlazi iz knjigovodstvene obveze.
3. Način preuzimanja obveza i izvještavanja o preuzetim obvezama te način isplate uređuje Gradonačelnik.
4. Trošenje proračunskih sredstava izvršava se isključivo na osnovu pismenog dokumenta iz kojeg je vidljivo:

- da je namjena planirana u Proračunu unutar programa, aktivnosti i projekta,

- da je iznos obaveze u visini planiranog iznosa,

- da postoji vjerodostojna dokumentacija koja je temelj za isplatu.

**Članak 18.**

Sredstva za ostala materijalna prava zaposlenika isplaćivat će se temeljem utvrđenih kriterija i visine planiranih proračunskih sredstava.

**Članak 19.**

1. Korisnici Proračuna ne mogu zapošljavati djelatnike bez prethodne suglasnosti Gradonačelnika.
2. Radi pravovremenog doznačivanja sredstava za 2017. godinu za plaće i druge namjene, Korisnici su obvezni Gradonačelniku dostaviti rješenje o zasnivanju i o prestanku radnog odnosa djelatnika koji se financiraju iz Proračuna.
3. Rješenje iz stavka 2. ovoga članka valja dostaviti u roku od osam dana od dana zasnivanja ili prestanka radnog odnosa djelatnika.
4. ***Odgovornost***

**Članak 20.**

1. Prava i odgovornosti po ovoj odluci ima Gradonačelnik.
2. Čelnik proračunskog korisnika odgovoran je za planiranje i izvršavanje svog dijela Proračuna.
3. Čelnik proračunskog korisnika odgovoran je za preuzimanje obveza, verifikaciju obveza, izdavanje naloga za plaćanje na teret proračunskih sredstava tijela koje vodi i utvrđivanje prava naplate, te za izdavanje naloga za naplatu u korist proračunskih sredstava.
4. Čelnik proračunskog korisnika odgovoran je za zakonitost, svrhovitost, učinkovitost i za ekonomično raspolaganje proračunskim sredstvima.
5. Za sastavljanje financijskih izvještaja odgovorna je osoba kojoj je povjereno vođenje računovodstva. Odgovorna osoba proračunskog korisnika odgovorna je za njihovo podnošenje.

**Članak 21.**

Proračunski korisnici dužni su dostaviti tromjesečne, polugodišnje i godišnje financijske izvještaje sa bilješkama Jedinstvenom upravnom odjelu najkasnije tri dana prije isteka roka za predaju izvještaja Financijskoj agenciji. Izvještaji se dostavljaju u tiskanom obliku poštom ili osobnom dostavom u pisarnicu Grada Staroga Grada, ovjereni i pečatirani od strane osobe ovlaštene za zastupanje.

1. ***Proračunski nadzor i unutarnji nadzor***

**Članak 22.**

Nadzor nad financijskim, materijalnim i računovodstvenim poslovanjem Korisnika te nad zakonitošću i svrhovitom uporabom proračunskih sredstava provodi Gradonačelnik.

**Članak 23.**

1. Korisnici moraju omogućiti provođenje nadzora i dati sve potrebite podatke, isprave i izvješća koja se odnose na proračunski nadzor.
2. Ako se prilikom proračunskog nadzora utvrdi da je bio povrijeđen propis ili akt čije se provođenje nadzire, odlukom se nalaže postupak za uklanjanje utvrđenih nepravilnosti u određenom roku.

**Članak 24.**

1. Ako se prilikom vršenja proračunskog nadzora utvrdi da su sredstva bila upotrijebljena protivno odluci ili Proračunu, stavke izdataka u financijskom planu Korisnika umanjuju se za opseg nenamjenski utrošenih sredstava ili se privremeno obustavlja isplata sredstava iz stavki s kojih su sredstva bila nenamjenski utrošena.
2. Mjere iz prethodnog stavka izvršavaju se na temelju odluke koju donosi Gradonačelnik.

 **IV UPRAVLJANJE GRADSKOM IMOVINOM I DUGOVIMA**

1. ***Upravljanje gradskom imovinom***

**Članak 25.**

1. Gradska imovina je financijska i nefinancijska imovina u vlasništvu Grada Starog Grada.
2. Za izvršavanje javnih službi i djelatnosti u javnom interesu Grad Stari Grad može svojom imovinom osnivati ustanove, fondove, trgovačka društva i druge pravne osobe.
3. Gradskom imovinom upravlja Gradonačelnik na temelju zakona, Statuta Grada Staroga Grada i općih akata Gradskog vijeća.
4. ***Upravljanje financijskom imovinom***

**Članak 26.**

1. Raspoloživim novčanim sredstvima na računu Proračuna u skladu sa odredbom članka 62. Zakona o proračunu upravlja Gradonačelnik.
2. Privremeno slobodna novčana sredstva mogu se kratkoročno oročiti u poslovnu banku ili uložiti u državne vrijednosne papire, poštujući načela sigurnosti, likvidnosti i isplativosti ulaganja, o čemu odlučuje Gradonačelnik.
3. Slobodna novčana sredstva moraju biti uložena tako da su na raspolaganju.
4. Prihodi od upravljanja slobodnim novčanim sredstvima s računa Proračuna prihod su Proračuna.
5. ***Izvršavanje javnih službi***

**Članak 27.**

1. Za izvršavanje javnih službi i djelatnosti u javnom interesu, Grad Stari Grad može svojom imovinom osnivati ustanove, trgovačka društva i druge pravne osobe.
2. Pravne osobe u kojima Grad Stari Grad ima najmanje 25% udjela u kapitalu moraju najkasnije u roku od 9 mjeseci nakon isteka poslovne godine, ali najmanje 30 dana prije objave poziva za sjednicu skupštine dostaviti Gradonačelniku dnevni red sjednice skupštine te podnijeti sve revizijske izvještaje i izvještaje nadzornih tijela za proteklu poslovnu godinu, ako ih ne sadrži dnevni red sjednice skupštine.
3. ***Stjecanje nefinancijske dugotrajne imovine***

**Članak 28.**

1. Nefinancijska dugotrajna imovina može se stjecati kupnjom samo u opsegu potrebnom za ispunjavanje zadaća Korisnika.
2. Odluku iz stavka 1. ovoga članka donosi Gradonačelnik kao i odluku o stjecanju imovine bez naknade, uz prethodnu suglasnost Gradskog vijeća, ako bi takvo stjecanje prouzročilo veće troškove za Grad Stari Grad.
3. Gradonačelnik Odlukom propisuje načela i standarde za provedbu odredbi stavka 1. i 2. ovoga članka, pri čemu mora poštovati načelna učinkovitosti i ekonomičnosti.

***5. Upravljanje nefinancijskom dugotrajnom imovinom***

**Članak 29.**

Korisnici upravljaju nefinancijskom dugotrajnom imovinom koju posjeduju prema Zakonu o proračunu («NN», br. 87/08, 136/12 i 15/15), što podrazumijeva korištenje imovine, njezino održavanje i davanje u zakup.

**Članak 30.**

Čelnik korisnika mora imovinom upravljati s brigom dobroga gospodara i voditi popis o toj imovini u skladu sa odredbom članka 11. Zakona o proračunu.

**Članak 31.**

1. Nefinancijska dugotrajna imovina mora se osigurati ako je to propisano zakonom.
2. O osiguranju nefinancijske dugotrajne imovine u drugim okolnostima odlučuje čelnik proračunskog korisnika, poštujući analize troškova i koristi te načela učinkovitosti i ekonomičnosti raspolaganja proračunskim sredstvima.
3. Nadoknada za štetu nastalu na nefinancijskoj dugotrajnoj imovini isplaćuje se iz Proračuna.

**Članak 32.**

Sredstva od prodaje i zamjene nefinancijske dugotrajne imovine i od nadoknade štete s osnove osiguranja koriste se samo za kapitalne rashode.

### V ZADUŽIVANJE I DAVANJE JAMSTVA

**Članak 33.**

1. Zaduživanje i davanje jamstva provodi se u skladu sa Zakonom.
2. Odluku o zaduživanju i davanju jamstava donosi Gradsko vijeće Grada Staroga Grada.
3. Grad Stari Grad može se kratkoročno zadužiti najduže do 12 mjeseci bez mogućnosti daljnjeg reprograma ili zatvaranja postojećih obveza po kratkoročnim kreditima uzimanjem novih zajmova.
4. Grad Stari Grad može se dugoročno zadužiti samo za investicije koje financira iz vlastitog proračuna odlukom Gradskog vijeća Grada Staroga Grada, uz suglasnost Vlade, a na prijedlog ministra financija.

**Članak 34.**

1. Trgovačko društvo i javna ustanova u većinskom izravnom ili neizravnom vlasništvu Grada Starog Grada i čiji je (su)osnivač Grad Stari Grad smije se zaduživati samo uz suglasnost većinskog vlasnika odnosno osnivača.
2. O suglasnosti iz stavka 1. ovoga članka odluku donosi Gradsko vijeće Grada Staroga Grada, razmjerno udjelu Grada Staroga Grada u vlasništvu.

**Članak 35.**

1. Grad može davati jamstvo za ispunjenje obveza trgovačkom društvu i javnoj ustanovi u većinskom izravnom ili neizravnom vlasništvu Grada Starog Grada i čiji je osnivač Grad Stari Grad. Ugovore o jamstvu u ime Grada Starog Grada sklapa Gradonačelnik.
2. Grad Stari Grad je dužan na Obrascu IZJS izvještavati Ministarstvo financija unutar proračunske godine, tromjesečno, do 10. u mjesecu za prethodno izvještajno razdoblje o otplati duga do konačne otplate duga, za sva zaduženja, jamstva i dane suglasnosti.

**Članak 35.a**

1. Grad Stari Grad je u 2017. godini izdao jamstvo za kreditno zaduženje trgovačkom društvu u vlasništvu Grada Staroga Grada, Komunalno Stari Grad d.o.o. u iznosu od 600.000,00 kn. Ukupan iznos otplatnih rata iznosi **701.210,92** kn sa rokom dospijeća 31. prosinca 2027. godine.
2. Utvrđuje se jamstvena pričuva za 2020. godinu u iznosu od 40.000,00 kn, sukladno Odluci Ministra financija, Klasa:403-02/17-01/37, Urbroj: 513-05-06-17-3 od 01. prosinca 2017. godine. Jamstvena pričuva u iznosu od 40.000,00 kn, sastavni je dio ukupnog iznosa proračunske zalihe iz članka 10. Odluke o izvršenju Proračuna Grada Staroga Grada za 2020. godinu.

**Članak 36**

1. Ukupna godišnja obveza (godišnji anuitet) po kreditima i danim jamstvima ne smije prelaziti 20% od iznosa ostvarenih prihoda poslovanja i prihoda od prodaje nefinancijske imovine za razdoblje od 1. siječnja do 31. prosinca godine koja prethodi godini u kojoj se zadužuju, umanjeni za prihode:

– od domaćih i stranih pomoći i donacija,

– iz posebnih ugovora: sufinanciranje građana za mjesnu samoupravu,

– ostvarene s osnove dodatnog udjela u porezu na dohodak i pomoći izravnanja za financiranje decentraliziranih funkcija.

1. Ukupna godišnja obveza uključuje:

-iznos godišnjeg anuiteta za novo zaduženje,

-iznos prosječnog godišnjeg anuiteta za prethodna zaduženja, dana jamstva te dospjele, a nepodmirene obaveze iz prethodnih godina.

**VI PRIJELAZNE I ZAVRŠNE ODREDBE**

**Članak 37.**

Ova Odluka stupa na snagu osmog dana od dana objave u "Službenom glasniku Grada Staroga Grada", a primjenjivati će se od 1. siječnja 2020. godine.

 

REPUBLIKA HRVATSKA

SPLITSKO-DALMATINSKA ŽUPANIJA

 

 GRAD STARI GRAD

#  G r a d s k o v i j e ć e

KLASA:400-06/19-01/15 PREDSJEDNIK

URBROJ: 2128/03-19-2 GRADSKOG VIJEĆA

Stari Grad, 18. prosinca 2019. godine *Toni Lučić Lavčević, dr.med.*